

**Előterjesztés**

**a Bursa Hungarica Felsőoktatási Önkormányzati Ösztöndíjpályázat**

**2025. évi fordulójához történő csatlakozásról**

**Tisztelt Közgyűlés!**

# A Bursa Hungarica Felsőoktatási Önkormányzati Ösztöndíjrendszer (a továbbiakban: Bursa Hungarica Ösztöndíjrendszer) célja az esélyteremtés érdekében a hátrányos helyzetű, szociálisan rászoruló fiatalok felsőoktatásban való részvételének támogatása.

# A Bursa Hungarica Ösztöndíjban, a felsőoktatásban részt vevő hallgatók juttatásairól és az általuk fizetendő egyes térítésekről szóló 51/2007. (III. 26.) Kormányrendelet 18. § (2) bekezdése (továbbiakban Rendelet) alapján kizárólag a települési önkormányzat területén állandó lakóhellyel rendelkezők részesülhetnek.

Az önkormányzatok számára a Bursa Hungarica Ösztöndíjrendszerben való részvétel önkéntes. A Bursa Hungarica Felsőoktatási Önkormányzati Ösztöndíjrendszerhez történő csatlakozás feltételeit a Rendelet 18. § (4) bekezdése, valamint a mindenkori hatályos Általános Szerződési Feltételek (továbbiakban: ÁSZF) tartalmazzák.

A Bursa Hungarica Ösztöndíjrendszer többszintű támogatási rendszer, amelynek pénzügyi fedezeteként három forrás szolgál:

* a települési önkormányzatok által nyújtott támogatás,
* a vármegyei önkormányzatok által nyújtott támogatás és
* a felsőoktatási intézményi támogatás.

Az Ösztöndíjrendszer keretében megállapított ösztöndíj a pályázó szociális helyzete alapján ítélhető meg, az ösztöndíj megítélésekor a pályázó tanulmányi eredménye nem vehető figyelembe.

Az ösztöndíjrendszerhez csatlakozó települési önkormányzatoknak – a korábbi évekhez hasonlóan - két típusú pályázatot kell kiírnia:

Az "A" típusú pályázat a már a felsőoktatásban tanulmányokat folytató hallgatóknak, míg a "B" típusú pályázat a felsőfokú tanulmányokat kezdő fiataloknak nyújt támogatást.

Az "A" típusú ösztöndíj időtartama 10 hónap, a "B" típusú ösztöndíj időtartama 3 x 10 hónap. Az ösztöndíj havi összege pályázóként 10.000 Ft, amelyet a Kulturális és Innovációs Minisztérium az önkormányzati támogatással megegyező mértékben, de legfeljebb a Minisztérium hivatalos honlapján évenként közzétett értékhatárig kiegészít, illetve a vármegyei önkormányzat is hozzájárulhat tetszőleges összeggel.

A pályázati kiírás szerint a Bursa Hungarica Ösztöndíjrendszerhez minden évben augusztus-október hónapok között lehet csatlakozni.

Javasolom, hogy Eger Önkormányzata a 2025-es évre is csatlakozzon a Bursa Hungarica Ösztöndíjrendszerhez, a pályázatot írja ki, és vállaljon az önkormányzat kötelezettséget, hogy a 2025. évi költségvetésben az ösztöndíjak fedezetéül 6.000 E Ft-ot biztosít.

Ez az összeg hatvan, szociálisan hátrányos helyzetű fiatal számára nyújt rendszeres anyagi segítséget a felsőoktatási tanulmányaik végzéséhez.

Kérem a Tisztelt Közgyűlést, hogy az előterjesztés alapján a határozati javaslatot támogatni szíveskedjen.

Eger, 2024. október 9.

**Vágner Ákos s.k.**

**polgármester**

**Határozati javaslat:**

Eger Megyei Jogú Város Önkormányzatának Közgyűlése elfogadja, hogy Eger Megyei Jogú Város Önkormányzata 2025. évben csatlakozzon a Bursa Hungarica Felsőoktatási Önkormányzati Ösztöndíjpályázathoz és kötelezettséget vállaljon arra, hogy az ösztöndíjak fedezetéül a 2025. évi költségvetésében 6.000 E Ft-ot biztosítson. A Közgyűlés felhatalmazza a Polgármestert a Csatlakozási nyilatkozat aláírására.

# A Csatlakozási nyilatkozat aláírásáért:

# Felelős: Vágner Ákos polgármester

**Határidő:** 2024. október 30.

**A 2025. évi költségvetésben kötelezettségvállalásáért:**

**Felelős:** Eger MJV Jegyzője megbízásából:

Juhász Tamás irodavezető

**Határidő:** 2025. évi költségvetés

**.**